钦定古今图书集成/明伦汇编/官常典/第348卷 > 黄度
## 钦定古今图书集成/明伦汇编/官常典/第348卷 > 黄度

按《宋史》本传：“度字文叔，绍兴新昌人。好学读书，秘书
郎张渊见其文，谓似曾巩。隆兴元年进士，知嘉兴县，
入监登闻鼓院，行国子监簿。言今日养兵为巨患。救
患之策，宜使民屯田，阴复府卫，以销募兵。具《屯田府
卫》十六篇上之。绍熙四年，守监察御史。蜀将吴挺死，
度言挺子曦必纳赂求袭位，若因而授之，恐为他日
患，乞分其兵柄。”宰相难之。后曦割关外四州赂金人，
求王蜀，果如度言。光宗以疾不过重华宫，度上书切
谏，连疏极陈父子相亲之义。且言：“太白昼见犯天关，
荧惑、勾芒行入太微，其占为乱兵入宫。”以谏不听，乞
罢去。又言：“以孝事君则忠。臣父年垂八十，菽水不亲，
动经岁月，事亲如此，何以为事君之”忠？盖托己为谕，
冀因有以感悟上心。又与台谏官劾内侍陈源、杨舜
卿、林亿年三人，为今日祸根，罪大于李辅国。又言：“孔
子称‘天下有道，则庶人不议。夫人主有过，公卿大夫
谏而改，则过不彰，庶人奚议焉？惟谏而不改，失不可。
盖使闾巷小人皆得妄议，纷然乱生。故胜广、黄巢之
流议于下国，皆随以亡。今天下无不议圣德者，臣窃
危之’。”上犹不听，遂出修门，上谕使安职，度奏：“有言责
者，不得其言则去，理难复入。”宁宗即位，诏复为御史，
改右正言。韩𠈁胄用事，丞相留正去国，𠈁胄知度尝
与正论事不合，欲讽使挤之。度语同列曰：“丞相已去，
挤之易耳，然长小人声焰可乎？”𠈁胄骤窃政柄，以意
所好恶为威福。度具疏将论其奸，为𠈁胄所觉，御笔
遽除度直显谟阁、知平江府。度言：“蔡京擅权，天下所
由以乱。今𠈁胄假御笔逐谏臣，使俛首去，不得效一
言，非国家之利也。”固辞。丞相赵汝愚袖其疏入白，诏
以冲佑禄归养，俄知婺州，坐不发觉县令张元㢸赃
罪，降罢。自是纪纲一变，大权尽出𠈁胄，而“党论起矣。”
然𠈁胄素严惮度，不敢加害。起知泉州，辞，乃进宝文
阁，奉祠如故。𠈁胄诛，天子思而召之，除太常少卿，寻
兼国史院编修官、实录院检讨官。朝论欲函𠈁胄首，
以泗州五千人还金，度以为辱国，非之。权吏部侍郎
兼修《玉牒》、同修国史、实录院同修撰。屡移疾，以集英
殿修撰知福州，迁宝谟阁待制。始至，讼牒日千馀，度
随事裁决，日未中而毕。进龙图阁、知建康府兼江、淮
制置使，赐金带以行。至金陵，罢科籴输送之扰，活饥
民百万口，除见税二十馀万。击降盗卞整，斩盗胡海
首以献，招归业者九万家。𠈁胄尝募雄淮军已收刺
者十馀万人，别屯数千人，未有所属，度忧其为患，人
给钱四万，复其役遣之。迁宝谟阁直学士。度以人物
为己任，推挽不休，每曰：“无以报国，惟有此耳。”十上引
年之请，不许。为礼部尚书兼侍读。趣入觐，论艺祖垂
万世之统，一曰纯用儒生，二曰务惜民力，上纳其言。
谢病丐去，遂以焕章阁学士知隆兴府。归越，提举万
寿宫。嘉定六年十月卒，进龙图阁学士，赠通奉大夫。
度志在经世，而以学为本，作《诗》《书》《周礼说》。著《史通》，抑僭窃，存大分，别为编年，不用前史法。至于天文、地理、
井田、兵法，即近验远，可以据依，绝无迂陋牵合之病。
又有《艺祖宪监》《仁皇从谏录》《屯田便宜》《历代边防》行
于世。婿周南。周南，字南仲，平江人。年十六，游学吴下，
视时人业科举，心陋之。尝从叶适讲学，顿悟捷得，为
文词雅丽精切，而皆达于时用，每以世道兴废为己
任。登绍熙元年进士第，为池州教授。会度以言忤当
路，御史劾度，遂并南罢之。以度与南俱入“伪学党”，至
开禧三年，召试馆职，南对策诋权要，言者因劾南罢
之。卒于家。南端行拱立，尺寸有程，准自赐第授文林
郎，终身不进官，两为馆职，俱数月止。既绝意当世，弊
衣恶食，挟书忘昼夜，语人曰：“此所以遗吾老，俟吾死
也。”